text: Rema 1000 deler overskudsvarer ud inden julelukning
  23 december 2016 kl. 17.55
  Ti fattige familier i Aabenraa får en ekstra julegave fyldt med mad fra den lokale REMA 1000.
  De næste dage holder mange dagligvarebutikker julelukket. Men det betyder også, at de friske varer er knap så friske, når butikkerne åbner igen i næste uge.
  Og det er jo synd, hvis al den mad bare skal ryge i containeren – det mener man i hvert fald hos REMA 1000. Derfor samarbejder de med Dansk Folkehjælp og organisationen Stop Spild Af Mad om at uddele de dagligvarer, der ikke er blevet solgt og som ikke kan holde sig til efter jul.
  - Der bliver smidt mange varer ud, og det er et spild. Vi får ikke noget ud af at sætte varerne ned efter jul. Så i stedet kan vi gøre en god gerning, siger Martin Lang, der er butiksbestyrer i REMA 1000 i Aabenraa.
  Her i Syd- og Sønderjylland er der i alt 42 butikker, der i aften har pakket ti kasser hver med dagligvarer til juledagene. I alt får 2500 enlige forsørgere landet over udleveret dagligvarer fra deres lokale REMA 1000.
  